《题石菖蒲六韵》
明代·张宁

一室萧然景最清，小池丛石细蒲生。日长自觉閒情好，书罢还宜倦眼明。

行见有花昭上瑞，不须多节表虚声。频呼稚子添新汲，静据胡床看晚晴。

楚畹幽期空自许，谢庭佳致蚤同盟。凭君莫话崇高事，已伴琅玕进玉京。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。